2008 Kursusse | Communitas Argief
by admin | Jul 26, 2008 | Kursusse | 0 comments
KURSUSSE: VIERDE KWARTAAL 2008 13-15 Oktober 2008
Klik hier om die inskrywingsvorm vir VBO week 3 in Word formaat af te laai (60 KB).
Al die kursusse word by die Kweekskool op Stellenbosch aangebied.
Maandag 13 Okt: 10:00 tot 16:30
Dinsdag 14 Okt: 09:00 tot 16:30
Woensdag 15 Okt: 09:00 tot 13:00
Chrisna van der Merwe: cmer@sun.ac.za of 021-808 3624 en (f) 021-886 5701
Hoe om die Doop en Nagmaal 'n regmatige en betekenisvolle plek in die bediening te gee. (Coenie Burger, Johan van der Merwe en Cas Wepener): VBO 15
Die kursus gaan uit van die oortuiging dat die twee sakramente van Doop en Nagmaal oor die algemeen onderwaardeer en daarom ook onderbenut word in ons gemeentes.
In die kursus sal goed gekyk word na:
Hoe ons moet dink oor die betekenis en gebruik van die Doop en die Nagmaal;
hoekom die twee sakramente in die vroeë kerk gebruik is as sigbare simbole aan die hand waarvan die hele evangelie verduidelik is;
hoekom Christus naas die prediking ook vir ons die sakramente gegee het, en wat ons verloor (of riskeer) as ons die sakramente afskeep; en
hoe die viering van die twee geleenthede die erediens en die totale gemeentelike lewe kan verryk.
Prediking van die Nuwe Testament – in aansluiting by die Leesrooster. (Andries Cilliers, Flip Theron en Eddie Orsmond): VBO 16
In hierdie kursus gaan gefokus word op ons praktiese prediking in die gemeente. Daar gaan gesels word oor die prediking, veral die prediking van die Nuwe Testament – aan die hand van die Leesroostertekste vir volgende jaar. Daar sal enkele algemene insette wees oor die prediking en die NT, maar die meeste tyd sal gebruik word vir fisiese preekbeplanning en –voorbereiding. Ons gaan poog om in diepte na ten minste 10 NT-tekste te kyk en te praat oor hoe ons verantwoordelik oor die tekste kan preek.
Rentmeesterskap en gemeentefinansies. (Francois Cillie en Monty Sahd): VBO 24
Alles behoort aan die Here! En die Bybel vertel (meer as oor enige iets anders) hoe dat ons geld en besittings reg moet gebruik. Ongelukkig is meeste leraars bevrees om oor geld te praat. Maar omdat ons nie vertel wat die Bybel oor geld sê nie, verval meeste kerkvergaderings in 'n geldgesprek: "ons het nie geld om te doen waartoe die Here ons roep nie!" In hierdie aanbieding kyk ons na wat die Bybel oor geld leer; hoe ons as leraars oor die geld-hekkie kan kom; sinvolle dankoffer in die gemeente; ons eie hantering van geld en hoe lidmate daarmee gehelp kan word; praktiese toepassing van Jesus se woorde: waar jou skat is, daar sal jou hart ook wees.
500 jaar na Calvyn—wat kan ons vandag van hom leer (Robert Vosloo, Dirkie Smit en Coenie Burger) VBO 31
In 2009 vier ons die 500ste herdenking van Calvyn se geboortedag in 1509. In hierdie kursus wil ons vanuit `n kerklike en gemeentelike perspektief vra wat ons in die tyd nog van Calvyn kan leer. Nuwe navorsing oor Calvyn en sy tyd laat mense met nuwe oë na hom en sy werk kyk.
In die kursus sal gekyk word na:
nuwere navorsing en nadenke oor Calvyn en sy tyd, insluitend die fokus op sy eie posisie as vlugteling en die impak daarvan op sy teologie;
Calvyn se teologie, veral sy verstaan van God en ons verhouding met Hom;
wat ons van Calvyn kan leer oor die kerk/gemeentes en die bediening in gemeentes; en
wat ons van Calvyn kan leer oor die kerk en Christene se roeping in Suid(er)-Afrika en ons globale wêreld vandag.
Sistemiese probleemoplossing (Frederick Marais)
Hierdie kursus is vir Communitas se diensleweraars om hulle sistemiese denkvaardighede op te skerp. Frederick Marais bied dit saam met Pieter Kloppers aan. Indien u belangstel om dit by te woon as dit weer aangebied word kontak gerus vir Divine by 021-808 3265 of dr@sun.ac.za
Fasiliterende Leierskap: 20–23 Oktober 2008
CFN bied weer 'n kursus in Fasiliterende Leierskap aan by Communitas op Stellenbosch. Kontak gerus vir Divine by dr@sun.ac.za of by 021-808 3265 indien jy belangstel om in te skryf. In hierdie kursus word gemeenteleiers gehelp om die prosesse van transformasie in hulle gemeentes beter te verstaan en kan hulle sodoende beter leiding gee.
Die kursus is 'n VBO ge-akkrediteerde kursus.
A – LYS VAN KURSUSSE WAT REEDS IN 2008 AANGEBIED IS
(Die name tussen hakies is nie noodwendig aanbieders nie, maar die persone wat verantwoordelikheid neem vir die kursus)
Geestelike Leierskap (Coenie Burger en Braam Hanekom): VBO 1 en VBO 12
Daar is 'n sterk herwaardering van die belangrikheid van leierskap in ons samelewing. In die kursus sal gekyk word na algemene literatuur en teorieë oor leierskap, maar ook spesifiek na geestelike leierskap. Sake soos leierskap deur die gewone bediening, spanleierskap, bemagtigende
Hoe om lidmate te help om hulle bediening in die gemeente te ontdek (Hannes Koornhof, Johan van der Merwe en Frederick Marais):
VBO 2 en VBO 13
Navorsing dui daarop dat die bemagtiging van lidmate in die volgende paar dekades dalk die grootste enkele uitdaging vir hoofstroom-gemeentes sal wees. In die kursus sal gekyk word na 'n bybelse teorie vir die bediening van lidmate, maar veral na praktyke oor hoe ons in gemeentes daarvoor ruimte maak en dit vestig.
Gestuurde gemeentes benodig gestuurde leiers wat 'n gestuurde bediening kan implementeer (Frederick Marais): VBO 3
Die missionale of gestuurde perspektief op die kerk en gemeentes, is besig om ons beeld of persepsie van die kerk en gemeentes uit te daag. Heelwat gemeentes begin om hierdie perspektief op gemeentes te implementeer. In hierdie werkswinkel werk ons die hele tyd met wat nou in die gemeente, waar jy tans is, gebeur. Ons ontwerp saam 'n perspektief op die bediening van die gemeente vanuit God se "missio-dei" na die wêreld, of soos wat David Bosch sê: Sending is nie die taak van die kerk nie, maar 'n eienskap van God. Daar word gekyk na die leierskapsvaardighede en -uitdagings soos geloofsonderskeiding en geloofsdissiplines om as gestuurde leiers eer (te funksioneer. Ons sluit af met die identifisering van eerste stappe om die gemeente se bediening te begin verander na 'n gestuurde bediening.
Hoe om gemeentes betrokke te kry by diens aan die Gemeenskap (Pieter Grove): VBO 4 en VBO 14
Dit is haas onmoontlik om te dink dat daar Christelike gemeentes in ons land is wat nie 'n sterk bediening rondom armoede-bestryding het nie. En tog is dit so! In hierdie kursus wil ons saam leer 1) hoe ons ons gemeentes meer bewus kan maak van ons taak in verband met armoede en ook hoe ons ons gemeentes inderdaad betrokke kan kry by armoede-bestryding. Daar gaan veral gefokus word op gesamentlike bedienings deur meer as een gemeente.
Predikante: geestelike groei, roepingsverdieping, persoonsgroei en selfbestuur: VBO 5
(Pierre Goosen en Andrew Esterhuizen)
Dit is 'n bekende feit dat die meeste predikante nie goed omsien na hulle eie gesondheid en bedieningsgereedheid nie. In hierdie kursus gaan ons fokus op verskeie fasette van die predikant se mens-wees, persoonsgroei, roeping, algemene gesondheid, ens
Jeug en familie (Christo Thesnaar): VBO 6
Navorsing wys dat een van die beste en sinvolste maniere om vandag se jeug te bereik, is deur die gesin en familie. In die kursus wil ons gemeentes en predikante help om na te dink oor hoe hulle 'n geseënde familie-bediening in die gemeente kan ontwikkel
Gemeentes-wees vir 'n jonger geslag (Nico Simpson): VBO 7
Hoofstroomgemeentes sukkel oor die algemeen om mense wat "te veel" of "te min kerk" gehad het, te bedien. Die vraag is hoe 'n gemeente ook in die hart van hulle bestaan oop kan wees vir mense wat God soek, maar opgegee het op die "kerk". Hierdie is interaktiewe gespreksruimtes waar ons saam gaan gesels, dink en droom oor hoe om mense wat ontnugter, krities en op die rand van die kerk is, weer te verbind aan "the vintage way".
Prediking (Johan Cilliers en Allan Boesak): VBO 8
Vir gereformeerde predikante is die weeklikse prediking 'n baie groot deel van hulle bediening. As dit goed gaan met jou prediking, kan dit amper nie sleg gaan in die bediening nie – en ook anders om! In die kursus gaan ons kans kry om weer na te dink oor ons verstaan en praktyk van die prediking.
Gemeenteleiding en gemeentebestuur (Hannes Theron): VBO 9
Predikante is nie altyd goed genoeg opgelei vir die leierskap en bestuurstake wat ons op ons neem as ons in 'n gemeente kom nie. In hierdie kursus gaan ons kyk na die leierskaprol van die predikant, maar ook aandag gee aan sake soos projekbestuur, konflikbestuur, veranderingsbestuur, spanleierskap, ens.
Alleen predikant in 'n makrogemeente?: VBO 10
Heelwat van ons groot gemeentes kan nie die luukse van twee of drie predikante bekostig nie. Dit stel die predikant van so 'n gemeente voor besondere uitdagings. Meer as ander moet ons in so 'n situasie leer om Efesiërs 4:11 se opdrag uit te voer. In die kursus gaan ons kyk hoe ons ander leiers in die gemeente kan toerus om deel van 'n leierspan te word en hulle volwaardige rol in die gemeente te speel.
Hoe om 'n pastorale sorg- en ondersteuningdiens in die gemeente te vestig (Wilhelm Burger, Hans Steyn, De Wet Schutte en Danie O'Kennedy): VBO 11
Baie van ons lidmate en gesinne spook met moeilike probleme en kwessies – te veel vir die predikant om alleen te hanteer. In die kursus gaan ons kyk hoe ons lidmate in die gemeente kan vestig om te help met die versorging en ondersteuning van mense met persoonlike en gesinsprobleme.
VBO 19: 'n Roepingsretrait.
Hierdie retraite is by verskeie Ringe in die Wes- en Suid-Kaap aangebied. KOntak vir Joanie Batt by jcab@sun.ac.za of 021-808 3382 vir meer inligting.
VBO 20: Following Christ's lead: rethinking our ministry in the light of Christ's ministry – Andrew Purves
Klik hier om na die dagboek te gaan vir datums en verdere inligting oor die kursusse wat Communitas aanbied.
Klik hier om die program vir die res van 2008 in Word formaat af te laai (40 KB).
Klik hier om die program vir die VBO week 3 – 13-15 Oktober 2008 – in Word formaat af te laai (41 KB).